Document ID: 32012R0308

VYKONÁVACIE NARIADENIE KOMISIE (EÚ) č. 308/2012
z 11. apríla 2012,
ktorým sa mení a dopĺňa miera dodatočného cla pre výrobky uvedené v prílohe I k nariadeniu Rady (ES) č. 673/2005, ktorým sa zavádzajú dodatočné dovozné clá na dovoz určitých výrobkov s pôvodom zo Spojených štátov amerických
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 673/2005 z 25. apríla 2005, ktorým sa zavádzajú dodatočné dovozné clá na dovoz určitých výrobkov s pôvodom zo Spojených štátov amerických (1), a najmä na jeho článok 3,
keďže:
(1)
Vzhľadom na to, že Spojené štáty americké nezosúladili zákon o kompenzácii pokračujúceho dumpingu a subvencií (ďalej len „ZKPDS“; Continued Dumping and Subsidy Offset Act, CDSOA) so svojimi povinnosťami podľa dohôd WTO, nariadením (ES) č. 673/2005 sa od 1. mája 2005 uložili dodatočné clo ad valorem na úrovni 15 % na dovoz určitých výrobkov s pôvodom v Spojených štátoch amerických. V súlade s povolením WTO pozastaviť uplatňovanie koncesií na Spojené štáty Komisia každý rok upravuje úroveň pozastavenia na úroveň zrušenia alebo zníženia výhod, ktoré v danom čase spôsobí Európskej únii ZKPDS.
(2)
Úhrady v rámci ZKPDS za najaktuálnejší rok, za ktorý sú k dispozícii údaje, sa týkajú distribúcie antidumpingového a vyrovnávacieho cla vybraného za rozpočtový rok 2011 (od 1. októbra 2010 do 30. septembra 2011). Na základe údajov uverejnených Úradom Spojených štátov amerických na ochranu colného priestoru a hraníc (United States‘ Customs and Border Protection) sa úroveň zrušenia alebo zníženia výhod pre Úniu vypočítala na 3 241 000 USD.
(3)
Úroveň zrušenia alebo zníženia a následne pozastavenia výhod sa znížila. Úroveň pozastavenia výhod sa však nemôže prispôsobiť úrovni zrušenia alebo zníženia pridaním alebo odstránením výrobkov zo zoznamu v prílohe I k nariadeniu (ES) č. 673/2005. Ako dôsledok, v súlade s článkom 3 ods. 1 písm. e) daného nariadenia, Komisia by mala zachovať zoznam výrobkov v prílohe I nezmenený a doplniť mieru dodatočného dovozného cla s cieľom prispôsobiť úroveň pozastavenia výhod úrovni zrušenia alebo zníženia. Tri výrobky uvedené v prílohe I by preto mali zostať na zozname a miera dodatočného dovozného cla by sa mala zmeniť a stanoviť na 6 %.
(4)
Účinok zavedenia dodatočného cla ad valorem na úrovni 6 % na dovoz výrobkov zo Spojených štátov uvedených v prílohe I predstavuje za jeden rok hodnotu obchodu, ktorá nepresahuje 3 241 000 USD.
(5)
Toto vykonávacie nariadenie by malo nadobudnúť účinnosť dňom jeho uverejnenia s cieľom zabezpečiť, aby nedošlo k odkladu uplatňovania zmenenej miery dodatočného dovozného cla.
(6)
Opatrenia stanovené v tomto vykonávacom nariadení sú v súlade so stanoviskom Výboru pre odvetné obchodné opatrenia,
PRIJALA TOTO NARIADENIE:
Článok 1
Na výrobky s pôvodom v Spojených štátoch amerických uvedené v prílohe I k nariadeniu (ES) č. 673/2005 sa ku clu uplatniteľnému podľa nariadenia Rady (EHS) č. 2913/92 (2) ukladá dodatočné clo ad valorem na úrovni 6 %.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. mája 2012.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. apríla 2012

Labels: 3
15
4
18